### NN 77/2017 (4.8.2017.), Odluka o donošenju standarda zanimanja za stjecanje kvalifikacije EKOLOŠKI TEHNIČAR u obrazovnom sektoru GEOLOGIJA, RUDARSTVO, NAFTA I KEMIJSKA TEHNOLOGIJA

Ministarstvo znanosti i obrazovanja

1907

Na temelju članka 6. stavka 4. Zakona o strukovnom obrazovanju (»Narodne novine«, broj 30/2009, 24/2010 i 22/2013) ministrica znanosti i obrazovanja donosi

ODLUKU

O DONOŠENJU STANDARDA ZANIMANJA ZA STJECANJE KVALIFIKACIJE EKOLOŠKI TEHNIČAR U OBRAZOVNOM SEKTORU GEOLOGIJA, RUDARSTVO, NAFTA I KEMIJSKA TEHNOLOGIJA

I.

Ovom odlukom donosi se standard zanimanja za stjecanje kvalifikacije EKOLOŠKI TEHNIČAR u obrazovnom sektoru GEOLOGIJA, RUDARSTVO, NAFTA I KEMIJSKA TEHNOLOGIJA.

II.

Standard zanimanja za stjecanje kvalifikacije EKOLOŠKI TEHNIČAR u obrazovnom sektoru GEOLOGIJA, RUDARSTVO, NAFTA I KEMIJSKA TEHNOLOGIJA.

III.

Ova odluka stupa na snagu osmog dana od dana objave u »Narodnim novinama«, a primjenjivat će se na učenike koji će prvi razred srednje škole upisati počevši od školske godine 2017./2018.

Klasa: 602-03/17-05/00073

Urbroj: 533-25-17-0002

Zagreb, 29. lipnja 2017.

Ministrica
 prof. dr. sc. Blaženka Divjak, v. r.

STANDARD ZANIMANJA
 EKOLOŠKI TEHNIČAR

|  |
| --- |
| Napomena:  Riječi i pojmovni sklopovi koji imaju rodno značenje korišteni u ovom dokumentu (uključujući nazive kvalifikacija, zvanja i zanimanja) odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno u jednini ili množini. |

1. RAZINA, KLJUČNA SVRHA I OPIS ZANIMANJA

|  |  |
| --- | --- |
| Razina: | 4.2 |
| Ključna svrha: | Ispitivanje, provođenje, motrenje i nadzor procesa u industrijskim, obrtnim, uslužnim i komunalnim djelatnostima, javnim ustanovama za zaštitu okoliša te znanstveno-istraživačkim, kontrolnim, ispitnim i umjerenim laboratorijima, s posebnim naglaskom na objedinjene uvjete zaštite okoliša, a u cilju očuvanja okoliša, biosfere, pedosfere i litosfere te zaštite prirode. |
| Opis zanimanja:  Ekološki tehničar radi u industrijskim, obrtnim, uslužnim i komunalnim djelatnostima, javnim ustanovama za zaštitu okoliša te znanstveno-istraživačkim, kontrolnim, ispitnim i mjernim laboratorijima.  Samostalno obavlja poslove koji su u njegovoj nadležnosti i u skladu s njegovim znanjem, poštujući i primjenjujući sva pravila, upute i procedure tvrtke te pravila i pozitivne zakonske propise koji se temelje na zaštiti okoliša i zaštiti zdravlja. U radu je, u pravilu, podređen zaposleniku više stručne spreme (sveučilišnom ili stručnom pristupniku, prvostupniku ili magistru struke, ravnatelju ustanove za zaštitu prirode, pročelniku odgovarajuće službe). Posebnost ekološkog tehničara očituje se u razumijevanju načela zaštite okoliša, kao i u mogućnosti objedinjavanja svih uvjeta zaštite okoliša unutar svakodnevnog rada. Rad uključuje širi spektar djelovanja te podrazumijeva poznavanje osnova prirodnih (kemija, biologija, geologija, fizika i matematika) i tehničkih (kemijsko inženjerstvo, geološko inženjerstvo, strojarstvo, građevinarstvo, elektrotehnika, metalurgija) znanosti. Ekološki tehničar u svom poslu surađuje s različitim stručnjacima, ali ponajprije s onima koji djeluju u području kemijske, prehrambene, farmaceutske i kozmetičke industrije, zaštiti prirode i okoliša, geologiji, rudarstvu, energetici, vodoprivredi, građevinarstvu, metalurgiji, elektrotehnici, strojarstvu, agronomiji, šumarstvu i sl.  Rad se obavlja u zatvorenim i otvorenim prostorima (podrazumijeva i terenski rad), a može se raditi i na poslovima s posebnim uvjetima rada. U radu je obvezna primjena osobnih zaštitnih sredstava. Rad se planira u smjenama i ovisi o opsegu posla. | |

2. GRUPA POSLOVA, KLJUČNI POSLOVI I AKTIVNOSTI

|  |  |  |
| --- | --- | --- |
| Grupa poslova | Ključni poslovi | Aktivnosti |
| Analiza, planiranje i organizacija rada | • analiziranje poslova i radnih zadataka | • analizirati prethodno obavljene poslove i radne zadatke (od prošlog dana ili od posljednjeg istog/sličnog posla ili radnog zadatka)  • vrjednovati rezultate analize obavljenih poslova i radnih zadataka u svrhu daljnjeg planiranje rada |
| • planiranje poslova i radnih zadataka | • primjenjivati dobru laboratorijsku i proizvođačku praksu  • primjenjivati unutarnju organizaciju rada  • primjenjivati zakonske i podzakonske propise, interne/vanjske odredbe i standarde u djelokrugu svog rada  • zaprimati zadatke od nadređenih i izraditi plan rada (dnevni, tjedni, mjesečni...) poslova i radnih zadataka |
| • organiziranje poslova i radnih zadataka | • primjenjivati evidencije za rad i o radu  • konzultirati se o prioritetima i novostima u vezi odrađivanja poslova i radnih zadataka (dnevnog posla)  • prilagođavati organizaciju poslova i radnih zadataka u skladu s novodobivenim uputama  • osiguravati protok informacija nužnih u svakodnevnom obavljanju poslova nadređenima i suradnicima |
| Priprema radnog mjesta | • pripremanje radnog mjesta i sredstava za rad | • pripremati propisana osobna zaštitna sredstva za rad sukladno zahtjevima radnog mjesta  • brinuti o opremljenosti i uređenosti radnog mjesta i radnog prostora sukladno zahtjevima i specifičnostima posla  • provjeravati ispravnost sredstava za rad sukladno uputama proizvođača, internim procedurama i radnim uputama  • pripremati potrebna sredstva za rad  • odabirati prikladan način transporta osoba, mjernih instrumenata, pribora i uzoraka nužnih za provedbu terenskog rada  • provjeravati količine materijala potrebnih za rad  • provjeravati ispravnost sustava za zbrinjavanje otpadnih procesnih struja  • provjeravati ispravnosti komunikacijske i informatičke opreme  • informirati nadređene o uočenim nepravilnostima i nedostatcima tijekom pripreme radnog mjesta i sredstava za rad |
| Operativni poslovi | • rukovanje materijalima, sirovinama, ambalažom, gotovim proizvodima i otpadom | • pripremati materijale, sirovine, reagense, ambalažu i druga sredstva potrebna za rad  • osigurati uvjete skladištenja za materijale, sirovine, ambalažu, gotove proizvode i otpad  • primijeniti interne procedure i radne upute te sustave kvalitete tvrtke |
|  | • uzimanje uzoraka za analizu | • uzimati uzorke iz industrijskih procesa i okoliša  • pripremati uzorke na mjestu uzorkovanja  • skladištiti prikupljene uzorke |
|  | • pripremanje uzoraka za analizu | • pripremati uzorke za analizu  • pohranjivati ostatak uzorka |
|  | • analiziranje uzoraka | • provoditi kemijske, fizikalno-kemijske ili mikrobiološke analize uzoraka prema radnim uputama  • voditi dokumentaciju analiza u skladu s radnim uputama |
|  | • provođenje i motrenje industrijskog procesa/jedinične operacije prema radnim uputama | • provoditi industrijski proces prema radnim uputama  • motriti industrijski proces praćenjem stanja karakterističnih veličina procesa  • rukovati strojevima i uređajima industrijskog procesa  • zbrinjavati nusproizvode i otpad industrijskih procesa  • procjenjivati moguće opasnosti i izvore onečišćenja tijekom provedbe industrijskog procesa |
|  | • nadziranje zaštićenih prirodnih vrijednosti | • pratiti, proučavati i evidentirati stanje zaštićenih područja i drugih zaštićenih prirodnih vrijednosti  • provoditi mjere zaštite zaštićenih područja i drugih zaštićenih prirodnih vrijednosti  • brinuti o organizaciji pravilnog održavanja, zaštite i korištenja zaštićenih područja  • pružati stručnu pomoć vlasnicima i korisnicima zaštićenih područja  • pripremati, organizirati i provoditi aktivnosti promicanja zaštićenih područja  • informirati nadležna inspekcijska tijela o kršenjima mjera zaštite u zaštićenim područjima |
|  | • gospodarenje otpadom i opasnim tvarima | • zaprimati i specificirati otpadne ili opasne tvari  • skladištiti, obraditi i odložiti otpad sukladno zakonskoj regulativi  • skladištiti i odložiti otpad posebnih svojstava (otrovne, zapaljive tvari, ambalažu i sl.) sukladno zakonskoj regulativi  • voditi propisanu evidenciju otpadnih i opasnih tvari  • osigurati transport otpadnih i opasnih tvari sukladno zakonskim propisima |
|  | • nadziranje komunalnog reda | • nadzirati provođenje odluka iz zakonodavstva i komunalnoga gospodarstva u nadležnosti gradova ili općina  • poduzimati mjere sukladno ovlastima  • brinuti o organizaciji uređivanja naselja, održavanju čistoće i čuvanju javnih zelenih površina, odvozu i postupanju s otpadom te drugim poslovima sukladno naravi posla  • surađivati s građanima i gradskim službama u ostvarenju operativnih poslova |
| Administrativni poslovi | • vođenje dokumentacije o radu u skladu s radnim uputama i propisima | • ispunjavati evidencije o radu i radnom vremenu  • voditi evidenciju osobnih zaduženja  • voditi evidenciju sredstava za rad  • ispunjavati kontrolne kartice  • voditi evidenciju materijala, sirovina, ambalaže, gotovih proizvoda, otpada i njihovih skladišta  • voditi evidenciju radnih uputa, procedura rada, sigurnosnih propisa i propisa zaštite okoliša |
| Komercijalni poslovi | • nabavljanje proizvoda i usluga | • sudjelovati u nabavi sredstava za rad  • primijeniti interne procedure i propise nabave |
| Komunikacija i suradnja s drugima | • komuniciranje sa suradnicima, strankama i ustanovama | • primjenjivati osnove pisane i usmene poslovne komunikacije  • voditi osnovnu komunikaciju na jednome stranom jeziku |
| Osiguranje kvalitete | • nadziranje, praćenje i održavanje kvalitete proizvoda ili usluga | • provjeravati je li sirovina u skladu sa specifikacijama  • provjeravati je li proizvod izrađen u skladu sa specifikacijama  • primjenjivati materijale standardizirane kvalitete  • primjenjivati certificirani pribor i opremu  • testirati i validirati opremu i pribor  • koristiti opremu i pribor u skladu s uputama proizvođača  • raditi u skladu sa zakonskim i internim propisima  • izvoditi propisane kemijske, fizikalno-kemijske i mikrobiološke analize prema protokolu  • primjenjivati načelo sljedivosti |
|  | • procjenjivanje sukladnosti rezultata analiza | • sudjelovati u pripremi izvješća  • primjenjivati mjere kada standardi kvalitete nisu postignuti (upravljanje nesukladnim radom) |
| Zaštita zdravlja i okoliša | • zaštićivanje zdravlja na radnom mjestu | • upotrebljavati propisanu sigurnosnu i zaštitnu opremu na radnome mjestu  • primjenjivati zakonske propise o sigurnosti i zaštiti na radu, zaštiti okoliša i zaštiti od požara te druge standarde |
|  | • zaštićivanje radnog okruženja i okoliša | • primjenjivati zakonske propise o zaštiti okoliša i zaštiti od požara te drugih standarda  • ispravljanje nesukladnosti u radu i održavanju, kako sebe, tako i opreme, strojeva, procesa, radnog i vanjskog okoliša |

3. UOBIČAJENI/POŽELJNI STAVOVI I OBRASCI PONAŠANJA

|  |
| --- |
| Ekološki tehničar treba imati zadovoljavajuću tjelesnu izdržljivost i opću tjelesnu spretnost, posebno ruku i prstiju, dobru okulomotornu koordinaciju (točno usklađivanje pokreta s vidnim informacijama) i vid (oštrinu vida i sposobnost ispravnog razlikovanja boja) te dobre ostale osjetilne kvalitete: sluh, opip i njuh. Zanimanje ekološkog tehničara primjereno je zdravim ljudima koji ne pokazuju alergijske reakcije i koji su bez većih tjelesnih deformiteta koji bi predstavljali ograničenja u radu. Poželjno je da osoba ima prosječno razvijene opće intelektualne sposobnosti, osobito sposobnost u iznalaženju različitih rješenja za rješavanje problema te logičkog povezivanja uzročno-posljedičnih odnosa. Zbog rukovanja malim količinama tvari, od kojih su neke posebno štetne za zdravlje, te osjetljivom aparaturom, potrebna je strpljivost u radu, ustrajnost i emocionalna stabilnost (osobito u izvanrednim, opasnim situacijama). Zbog rada sa složenim uređajima zahtijeva se i smisao za tehničke probleme koji podrazumijeva dobro razumijevanje i ispravno rukovanje mehaničkom strukturom i funkcijama aparata. Priroda posla zahtijeva od ekološkog tehničara točnost, preciznost, odgovornost, sistematičnost, ažurnost, snalažljivost, inicijativnost, posjedovanje smisla za komunikativnost, dobre prezentacijske i komunikacijske vještine te sklonost timskom radu. Osoba mora biti mobilna, odnosno mora biti sklona putovanjima izvan mjesta rada i stanovanja te radu na otvorenome. Ekološki tehničar treba imati zadovoljavajući stupanj informatičkog znanja i znanje barem jednoga stranog jezika u govoru i pismu, izraženu volju za učenjem, stalnim stručnim usavršavanjem i suradnjom s drugim strukama. |

4. OSTALE INFORMACIJE

|  |
| --- |
| 4.1. Zakonska regulativa povezana sa zanimanjem |
| • Strategija održivog razvitka Republike Hrvatske (»Narodne novine«, broj 30/2009)  • Strategija i akcijski plan zaštite biološke i krajobrazne raznolikosti Republike Hrvatske (»Narodne novine«, broj 143/2008)  • Strategija gospodarenja otpadom Republike Hrvatske (»Narodne novine«, broj 130/2005)  • Strategija upravljanja vodama (»Narodne novine«, broj 81/2008)  • Zakon o biocidnim pripravcima (»Narodne novine«, broj 63/2007, 35/2008, 56/2010)  • Zakon o biogorivima za prijevoz (»Narodne novine«, broj 65/2009, 145/2010, 26/2011, 144/2012, 14/2014)  • Zakon o energiji (»Narodne novine«, broj 120/2012, 14/2014)  • Zakon o genetski modificiranim organizmima (»Narodne novine«, broj 70/2005,  137/2009, 28/2013, 47/2014)  • Zakon o hrani (»Narodne novine«, broj 81/2013)  • Zakon o izmjenama i dopunama Zakona o zaštiti od buke (»Narodne novine«, broj 55/2013, 153/2013)  • Zakon o kemikalijama (»Narodne novine«, broj 18/2013)  • Zakon o komunalnom gospodarstvu (»Narodne novine«, broj 26/2003, 82/2004, 178/2004, 38/2009, 79/2009, 49/2011, 144/2012) |
| • Zakon o održivoj uporabi pesticida (»Narodne novine«, broj 14/2014)  • Zakon o održivom gospodarenju otpadom (»Narodne novine«, broj 94/2013)  • Zakon o prijevozu opasnih tvari (»Narodne novine«, broj 79/2007)  • Zakon o provedbi Uredbe (EZ) broj 1946/2003 o prekograničnom prijenosu genetski modificiranih organizama (»Narodne novine«, broj 81/2013)  • Zakon o provedbi Uredbe Vijeća (EZ) broj 834/2007 o ekološkoj proizvodnji i označavanju ekoloških proizvoda (»Narodne novine«, broj 80/2013)  • Zakon o izmjeni Zakona o provedbi Uredbe Vijeća (EZ) broj 834/2007 o ekološkoj proizvodnji i označavanju ekoloških proizvoda (»Narodne novine«, broj 14/2014)  • Zakon o vodama (»Narodne novine«, broj 153/2009, 130/2011, 56/2013, 14/2014)  • Zakon o vodi za ljudsku potrošnju (»Narodne novine«, broj 56/2013, 64/2015)  • Zakon o zaštiti od buke (»Narodne novine«, broj 30/2009, 55/2013, 153/2013)  • Zakon o zaštiti okoliša (»Narodne novine«, broj 80/2013, 78/2015)  • Zakon o zaštiti prirode (»Narodne novine«, broj 80/2013)  • Zakon o zaštiti zraka (»Narodne novine«, broj 130/2011, 47/2014)  • Izmjene i dopune zakona o zaštiti zraka (»Narodne novine«, broj 47/2014)  • Zakon o provedbi Uredbe (EZ) broj 1107/2009 o stavljanju na tržište sredstava za zaštitu bilja (»Narodne novine«, broj 80/2013)  • Zakon o šumama (»Narodne novine«, broj 140/2005, 82/2006,129/2008, 80/2010, 124/2010, 25/2012, 68/2012, 148/2013, 94/2014)  • Zakon o zaštiti na radu (»Narodne novine«, broj 71/2014, 118/2014)  • ostala pozitivna zakonska regulativa: podzakonski akti, uredbe, pravilnici i odluke te EU propisi i međunarodni ugovori |
| 4.2. Perspektive u zanimanju – nastavak obrazovanja, karijera |
| Ekološki tehničar u okviru svojeg zanimanja može napredovati u položajna zvanja:  • u industriji: voditelj linije, voditelj smjene, voditelj odjela, viši tehničar internog laboratorija, voditelj skladišnog poslovanja, voditelj skladišta kemikalija  • u obrtnim djelatnostima o: voditelj internog laboratorija, samostalan ispitivač, nadzornik odjela, voditelj skladišnog poslovanja, voditelj skladišta kemikalija, komercijalist proizvoda, samostalan referent, suradnik u marketingu  • u uslužnim i komunalnim djelatnostima: voditelj deponija, voditelj odlagališta otpada i reciklažnih centara, komunalni redar  • u javnim ustanovama za zaštitu okoliša : samostalan ispitivač, čuvar prirode  • u inspekcijskim poslovima o: stručni suradnik inspektora, pomoćnik inspektora  • u administrativnim poslovima o: stručni suradnik u javnim ustanovama za zaštitu prirode, HŠ, HV, MZOPU, AZO pri izradi dokumentacije o zaštiti prirode i okoliša (stručne podloge, studije, projekti)  • u analizi i motrenju stanja prirode i okoliša  • stručni suradnik upravnog odjela za zaštitu prirode i okoliša pri županijama i gradovima  • stručni referent upravnog odjela za zaštitu prirode i okoliša pri županijama i gradovima  • čuvar prirode u nacionalnom parku, parku prirode, regionalnom parku, županijskim javnim ustanovama za upravljanje zaštićenim prirodnim dijelovima.  Nadaren poslovnim duhom, kreativan i odlučan, ekološki tehničar može osnovati vlastitu tvrtku koja vodi brigu o postupcima oporabe i tehnologije zbrinjavanja otpada, analizi stanja prirode i okoliša.  Također, može nastaviti obrazovanje na srodnim javim i privatnim visokoškolskim ustanovama i fakultetima (Prirodoslovno-matematički fakultet, Farmaceutsko-biokemijski fakultet, Prehrambeno-biotehnološki fakultet, Prehrambeno-tehnološki fakultet, Fakultet kemijskog inženjerstva i tehnologije, Kemijsko-tehnološki fakultet, Medicinski fakultet, Agronomski fakultet, Šumarski fakultet, Rudarsko-geološko-naftni fakultet). |
| 4.3. Zanimanja s kojima se često i usko surađuje |
| Ekološki tehničar u svom radu usko surađuje sa sveučilišnim i stručnim pristupnicima, prvostupnicima i magistrima struke iz područja prirodnih (kemija, geologija, biologija, ekologija), tehničkih (kemijsko inženjerstvo, geološko inženjerstvo, rudarstvo, građevina, strojarstvo, elektrotehnika, metalurgija i druge), biotehničkih (prehrambena tehnologija, biotehnologija, agronomija, šumarstvo) i medicinskih (medicina, veterina, javno zdravstvo, farmacija, sanitarno inženjerstvo) znanosti te suradnicima iste ili slične struke istog stupnja obrazovanja. |
| 4.4. Zdravstveni rizici u zanimanju |
| Ekološki tehničar svakodnevno radi s tvarima različitih svojstava pa i s onima koje su štetne za zdravlje i koje mogu prouzročiti različite profesionalne bolesti. Osim toga, prisutna je i stalna opasnost od opeklina i ozljeda izazvanih različitim kemikalijama, visokom/niskom temperaturom (opekline prouzročene parom, toplim zrakom, odnosno medijem za hlađenje), mehaničkim ozljedama te ostalim opasnostima koje se javljaju na terenskom radu (nepovoljni klimatski čimbenici, visina, voda, promet i sl.). Osim opasnosti svojstvenih industriji, ekološki tehničar izložen je i opasnosti pri postupanju s otpadom (napose onim opasnim). Moguće su ozljede oštrim predmetom pri radu u industrijskim procesima (porezotine, posjekline, ogrebotine), alergijske reakcije zbog izloženosti prašini i/ili kemikalijama, oštećenja sluha zbog izloženosti buci strojeva te oštećenje lokomotornog sustava (kralježnice), osobito zbog terenskog rada. |
| 4.5. Tipično radno okruženje i uvjeti rada |
| Ekološki tehničar radi u industrijskoj i/ili obrtničkoj proizvodnji, uslužnim i komunalnim djelatnostima, javnim ustanovama za zaštitu okoliša te znanstveno-istraživačkim, kontrolnim, ispitnim i umjernim laboratorijima.  Posao obavlja ovisno o zahtjevu radnoga mjesta i posebnim uvjetima rada uz obveznu uporabu osobnih zaštitnih sredstava te posjedovanje valjanih dozvola ovisno o specifičnosti zaduženja (sanitarna iskaznica, odgovorna osoba za rad s kemikalijama i sl.). Samostalno obavlja poslove koji su u njegovoj nadležnosti poštujući i primjenjujući sva pravila, upute i procedure tvrtke te pravila koja se temelje na zaštiti okoliša i zaštiti zdravlja, s posebnim naglaskom na razumijevanju politike zaštite okoliša, kao i mogućnosti objedinjavanja svih uvjeta zaštite okoliša unutar svakodnevnog rada. Rad se odvija u zatvorenom i umjetno osvijetljenom prostoru te na otvorenom prostoru kada sudjeluje u terenskom prikupljanju uzoraka i provođenju analize tih uzoraka »na licu mjesta«. Rad u zatvorenom prostoru odvija se sjedeći ili stojeći, a uključuje i povremeno podizanje tereta. Terenski je rad naporniji jer ponekad zahtijeva dugotrajnije hodanje te sagibanje ili čučanje, posebice u obavljanju poslova nadzora, uzimanja uzoraka, mjerenja i motrenja. Rad se planira u standardnome radnom vremenu, osim kada treba nadgledati dugotrajnije industrijske procese ili kada vrijeme odvijanja terenskog istraživanja treba prilagoditi prirodnim uvjetima i meteorološkim prilikama. Terenska istraživanja provode se u urbanoj i ruralnoj sredini, u brdsko-planinskim predjelima te u blizini voda (mora i kopnenih voda), a uvjeti rada na terenu ovise o podneblju, godišnjem dobu i vremenskim (ne)prilikama. Terenski rad ponekad uključuje i rad na visini. Zbog svega navedenog, u skladu s propisima zaštite na radu, potrebna je uporaba zaštitne radne odjeće i obuće te ostalih sredstava osobne zaštite. |

5. REFERENCE DOKUMENTA

|  |  |
| --- | --- |
| Broj reference: | SZ-0301-11/01 |
| Naziv obrazovnog sektora: | Geologija, rudarstvo, nafta i kemijska tehnologija |
| Šifra obrazovnog sektora: | 03 |
| Popis članova radne skupine koja je izradila standard zanimanja: | Marin Ganjto, dipl. kem. inž., Zagrebačke otpadne vode upravljanje i pogon d.o.o., Zagreb  Tamara Hudolin, prof., Agencija za strukovno obrazovanje i obrazovanje odraslih, Zagreb  Mara Husain, dipl. ing. kem., Prirodoslovna škola Vladimira Preloga, Zagreb  dr. sc. Stjepan Leaković, Petrokemija d.d., Kutina  Nada Pitinac, dipl. ing. kem. teh., Tehnička škola i prirodoslovna gimnazija Ruđera Boškovića, Osijek  Vera Santo, dipl. ing. preh. teh., Zavod za javno zdravstvo Osječko-baranjske županije, Osijek |
|  | Dalibor Sumpor, prof. biologije, Tehnička škola, Kutina  dr. sc. Ivan Vučković, Elektroprojekt d.d., Zagreb  dr. sc. Bruno Zelić, red. prof., Sveučilište u Zagrebu, Fakultet kemijskog inženjerstva i tehnologije, Zagreb |
| Predlagatelj standarda zanimanja: | Agencija za strukovno obrazovanje i obrazovanje odraslih uz prethodnu suglasnost nadležnoga sektorskog vijeća od 16. 12. 2011. |